בוגדן פלאניץ'

בוגדן פלאניץ' (בסרבית קירילית: Богдан Планић; נולד ב-19 בינואר 1992) הוא כדורגלן סרבי המשחק בעמדת הבלם בשבאב אל-אהלי דובאי מליגת העל של איחוד האמירויות הערביות.

קריירת מועדונים 
פלאניץ' נולד באוזיצ'ה שביוגוסלביה, ותחילה החל לשחק בזלטיבור בקאייטינה בליגה אזורית במדינתו, בטרם עבר ב-2011 לקבוצת ליגת העל הסרבית סלובודה אוזיצ'ה. כשנה לאחר מכן עבר לז'רקובו. בקיץ 2012 חתם בג'דינסטבו אוז'יצה.

ב-2013 חתם פלאניץ' ב-OFK בלגרד, ולאחר שהצטיין במדיה ונבחר להרכב העונה לעונת 2013/14, עבר ביולי 2014 לכוכב האדום בלגרד. לאחר שלא הצליח להתבלט ומיעט להופיע במדי הקבוצה, חזר כעבור חצי שנה בלבד ל-OFK בלגרד.

ביולי 2016 חתם פלאניץ' על חוזה לשנתיים וחצי בוויבודינה נובי סאד. בסוף עונת 2016/17 נבחר שוב להרכב העונה.

באוגוסט 2017, עבר פלאניץ' לשחק מחוץ לסרביה וחתם בסטיאווה בוקרשט, בה הפך לאחד מהשחקנים הבולטים ואף שימש מדי פעם כקפטן. באותה עונה השתתף עם קבוצתו בשלב הבתים של הליגה האירופית, בו היא הוגרלה לשחק בבית ז' ביחד עם ויקטוריה פלזן, לוגאנו והפועל באר שבע וגם העפילה לשלב 32 האחרונות.

ב-6 בספטמבר 2020, פלאניץ' חתם על חוזה לשלוש שנים במכבי חיפה. את הופעת הבכורה בכרמל ערך במסגרת מוקדמות הליגה האירופית ב-17 בספטמבר, בניצחון 2–1 על קאיראט אלמטי. את הופעת הבכורה בליגת העל ערך ב-2 בנובמבר בתיקו 2-2 של קבוצתו נגד מכבי תל אביב. את שער הבכורה כבש ב-22 בדצמבר בניצחון קבוצתו 3–0 על בני יהודה תל אביב. בסוף עונת 2020/21 זכה עם מכבי חיפה באליפות הראשונה של הקבוצה לאחר עשר שנים. בעונה לאחר מכן השתתף עם הקבוצה בשלב הבתים של הקונפרנס ליג, בו היא הוגרלה לשחק בבית ה' ביחד עם פיינורד, סלביה פראג ואוניון ברלין, וסיימה במקום הרביעי. את העונה סיים עם זכייה באליפות ליגת העל בפעם השנייה ברציפות, באלוף האלופים ובגביע הטוטו. ב-24 באוגוסט 2022 העפיל עם מכבי חיפה לליגת האלופות בפעם השלישית בתולדות המועדון לאחר ניצחון על הכוכב האדום בלגרד, בה שיחק בעברו.

ב-26 באוגוסט 2022, ימים ספורים לאחר ההעפלה לליגת האלופות עם מכבי חיפה, חתם פלאניץ' בשבאב אל-אהלי דובאי מליגת העל של איחוד האמירויות הערביות, על חוזה לשלוש שנים.

קריירה בינלאומית 
לפלאניץ' שתי הופעות במדי נבחרת סרביה עד גיל 21 משני משחקי ידידות ששוחקו בחודש מאי 2014 נגד הנבחרות הצעירות של ישראל ושל אוסטריה בהם נכנס כמחליף.

תארים

קבוצתיים 
סטיאווה בוקרשט
 הגביע הרומני: 2019/2020

 מכבי חיפה
 אליפות ליגת העל: 2020/2021, 2021/2022
 אלוף האלופים: 2021
 גביע הטוטו: 2021/2022

אישיים 
נבחרת העונה בליגת העל הסרבית: 2013/2014, 2016/2017
 נבחרת העונה בליגת העל הרומנית: 2017/2018

קישורים חיצוניים 

 עמוד השחקן, באתר הרשמי של מכבי חיפה

הערות שוליים 

כדורגלנים סרבים
בלמי כדורגל סרבים
אוז'יצה: כדורגלנים
כדורגלני OFK בלגרד
כדורגלני הכוכב האדום בלגרד
כדורגלני וויבודינה נובי סאד
כדורגלני סטיאווה בוקרשט
כדורגלני מכבי חיפה
כדורגלני שבאב אל-אהלי דובאי
כדורגלנים זרים בישראל
ספורטאים זרים ברומניה
ספורטאים סרבים בישראל
ספורטאים זרים באיחוד האמירויות הערביות
סרבים שנולדו ב-1992